Biskup Íslands telur ólýðræðisleg vinnubrögð hafa verið viðhöfð í tengslum við þingsályktunartillögu sem lögð var fyrir aukakirkjuþing í morgun. Samkvæmt henni fer fjármálavald kirkjunnar til kirkjuþings í stað kirkjuráðs þar sem biskup á sæti.
Þingsályktunartillagan gerir ráð fyrir að yfirstjórn þjóðkirkjunnar verði skipt upp í tvö megin ábyrgðarsvið. Kirkjuþing beri ábyrgð á rekstrarskrifstofu Þjóðkirkjunnar sem fylgi lögbundnu hlutverki kirkjuþings eftir. Fjárstjórn, stefnumótun í rekstri og áætlanagerð þar með. Rekstrarskrifstofan muni jafnframt sinna allri almennri þjónustu við yfirstjórn kirkjunnar. Biskup mun eftir sem áður gæta einingar kirkjunnar, og hafa tilsjón með kristnihaldi, kenningu kirkjunnar og vígðri þjónustu. Einnig beri biskup ábygð á öllu sem snertir grunnþjónustu kirkjunnar. Ný lög um þjóðkirkjuna tóku gildi í júlí. Séra Agnes M. Sigurðardóttir biskup Íslands segir síðustu breytingu á þingsályktunartillögunni hafa komið fram í gær. Slíkt ættu þingfulltrúar að sjá með fjögurra vikna fyrirvara.
Það hefur alltaf legið fyrir að það þurfi að vinna í samræmi við þessa breytingu sem orðin er það þarf að útfæra hana. Það sem ég vil leggja áherslu á er lýðræðið að það verði viðhöfð lýðræðisleg vinnubrögð í þjóðkirkjunni og mér finnst það ekki hafa verið gert í þessu máli. Það hefur verið allt of mikill hraði á þessu og fólk hefur ekki haft tíma til að undirbúa sig og skoða þetta gaumgæfilega til að taka svona afdrifaríkar ákvarðanir eins og ætlast er til á kirkjuþinginu og það finnst mér miður.